Porterville ontvang besoek van Ina Paarman – Vroue Landbouvereniging van Kaapland
Home>News >Porterville ontvang besoek van Ina Paarman
Posted by VLV in News, Porterville Tak 08 May 2014
Die Leefstylkomitee: Lydia Liebenberg, Saamroeper, Ina Paarman, Spreker, Mary-Ann van Schalkwyk, Voorsitter en Wena van der Merwe.
‘n Klein bondeltjie dinamiek! Sy stel haarself voor soos ‘n blommeverkoper in die Kaapse middestad haar gesien het: Jy’s mos Ina Paarman, so groot soos ‘n huis, maar so klein soos ‘n muis!
Sy verduidelik aan die hand van ‘n Powerpoint-aanbieding hoe haar besigheid in 1982 begin het met die aanbieding van ŉ kookskool in haar motorhuis. In 1987 het sy haar eerste kookboek, Kook met Ina Paarman, self uitgegee nadat haar proefskrif deur drukkers afgekeur is. Dit het gou trefferstatus behaal en is vandag steeds in druk. Haar seun, Graham Paarman, het saam met haar ŉ volwaardige besigheid begin en in 1990 is hulle eerste fabriek opgerig met die geld uit die verkope van haar kookboek. Die besigheid het van ŉ klein begin met 4 personeellede gegroei tot die bekende bedryf van vandag en het hulle 180 personeellede in diens. Haar produkte word in ŉ ultramoderne fabriek onder streng higiëniese toestande vervaardig en verpak. Haar gehalte produkte is vandag oral bekend en reklame daarvoor word op hul webtuiste en op sosiale netwerke gedoen. Sy skryf haar sukses toe aan goeie spanwerk van die personeel, gebruik van gehalte rou produkte, goeie kliëntesorg, aanpassing by veranderde en gesonde leefstyle en goeie besigheidsbestuur. Sy gee ŉ oorsig van haar produkte en gee wenke vir die gebruik daarvan.
‘n Uitstalling van al die Ina Paarman-produkte op die mark
Al die verversings van die middag is met Ina Paarman se produkte gemaak.
VLV bied altyd iets leersaam: ‘n Video word vertoon hoe maklik die geel en wit van ŉ eier met behulp van ŉ leë plastiese bottel geskei kan word en die netjiese opvou van ‘n paslaken word gedemonstreer.
Mary-Ann van Schalkwyk demonstreer dat die video oor die skei van eiers nie ‘n foefie is nie.